पाएं अपने शहर की ताज़ा ख़बरें और फ्री ई-पेपरडाउनलोड करें
एलएनजेपी अस्पताल में जल्द ही ऑक्सीजन की किल्लत दूर हो सकती है। मुख्यमंत्री मनोहर लाल के आदेशानुसार ऑक्सीजन उत्पादन करने का प्लांट लगाया जा रहा है। शाहाबाद में भी ऐसा ही प्लांट लगेगा। इन दोनों प्लांटों को आगामी 7 दिनों में तैयार कर लिया जाएगा।
इन ऑक्सीजन के प्लांट को राष्ट्रीय राजमार्ग प्राधिकरण (एनएचएआई) और रक्षा शोध एवं विकास संगठन (डीआरडीओ) के सहयोग से लगाया जाएगा। सांसद नायब सिंह सैनी और विधायक सुभाष सुधा बुधवार ने सीएमओ डॉ. सुखबीर सिंह से एलएनजेपी अस्पताल कुरुक्षेत्र में ऑक्सीजन गैस प्लांट को लेकर पूरी जानकारी ली।
सांसद सैनी व विधायक सुधा ने कहा कि सरकार की तरफ से एनएचएआई और डीआरडीओ के तत्वावधान में कुरुक्षेत्र और शाहाबाद में ऑक्सीजन के दो प्लांट लगाए जा रहे हैं। एनएचएआई के अधिकारी भानू प्रताप और स्वास्थ्य विभाग के अधिकारियों ने जगह का भी चयन कर लिया है।
100 बेड अस्पताल में लगेंगे प्लांट : उन्होंने कहा कि हरियाणा में सरकार की तरफ से जिस सरकारी अस्पताल में 100 बेड की क्षमता है। उन अस्पतालों में आक्सीजन प्लांट स्थापित किए जा रहे हैं। प्रदेश में दोनों विभागों द्वारा मिलकर 11 ऑक्सीजन के प्लांट लगाए जाएंगे। इनमें से कुरुक्षेत्र जिले में दो प्लांट शामिल हैं। इस एक प्लांट से 500 लीटर प्रति मिनट ऑक्सीजन गैस का उत्पादन क्षमता होगी। इन दोनों गैस प्लांट के लगने से इन दोनों सरकारी अस्पतालों में कोरोना मरीजों के लिए पर्याप्त मात्रा में ऑक्सीजन उपलब्ध करवाई जा सकेगी।
सात दिन में होगा तैयार : इन दोनों प्लांटों को आगामी 7 दिनों के अंदर स्थापित करने का लक्ष्य सरकार द्वारा दोनों विभागों को दिया है। इन विभागों के अधिकारियों ने शाहाबाद और कुरुक्षेत्र के अस्पतालों का जायजा ले लिया है। प्लांट लगाने की कार्रवाई शुरू की है। इस मौके पर सीएमओ डॉ. सुखबीर सिंह, डिप्टी सीएमओ डॉ. अनुपमा सैनी, डॉ. एस अरोड़ा, डॉ. नीलम अरोड़ा सहित अन्य अधिकारी मौजूद थे।
सीएचसी शाहाबाद में भी लगेगा प्लांट : विधायक
शाहाबाद, शुगरफेड के चेयरमैन और विधायक रामकरण काला ने कहा कि शाहबाद के सामुदायिक स्वास्थ्य केंद्र में जल्द ही ऑक्सीजन प्लांट लगाया जाएगा। जिससे न केवल शाहाबाद बल्कि आसपास के क्षेत्रों में रहने वालों को भी लाभ मिलेगा। विधायक ने बुधवार को दोपहर बाद अधिकारियों के साथ सीएचसी का दौरा किया और ऑक्सीजन प्लांट लगाने के लिए स्थान का चयन भी किया।
उन्होंने कहा कि स्वास्थ्य मंत्री अनिल विज से उन्होंने शाहाबाद में ऑक्सीजन प्लांट लगाने का आग्रह किया था। जिसकी उन्होंने तत्काल अनुमति प्रदान की। इसमें प्रति घंटे 30 हजार लीटर ऑक्सीजन का उत्पादन होगा। वहीं, सीएचसी शाहाबाद की नई बिल्डिंग में जल्द ही डॉक्टरों की नियुक्ति होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn